Úradný vestník L 200 , 30/07/2002 S. 0038 - 0040



Rozhodnutie Komisie z 29. júla 2002, ktorým sa zriaďuje Európska skupina regulátorov pre elektronické komunikačné siete a služby (Text s významom pre EHP) (2002/627/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, keďže: (1) Nový regulačný rámec pre elektronické komunikačné siete a služby bol vytvorený v súlade so smernicami Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) [1], 2002/19/ES zo 7. marca 2002 o prístupe a prepojení elektronických komunikačných sietí a príslušných zariadení (prístupová smernica) [2], 2002/20/ES zo 7. marca 2002 o oprávnení pre elektronické komunikačné siete a služby (smernica o oprávnení) [3] a 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sieti a služieb (smernica univerzálnej služby) [4]. (2) Národné regulačné orgány boli vo všetkých členských štátoch zriadené na to, aby vykonávali svoje regulačné úlohy špecifikované v týchto smerniciach a oznamovali ich Komisii v súlade s článkom 3 ods. 6 rámcovej smernice. V súlade s rámcovou smernicou musia členské štáty zaručiť nezávislosť národných regulačných orgánov tým, že zabezpečia ich právne oddelenie od všetkých organizácií poskytujúcich elektronické komunikačné siete, zariadenia alebo služby a ich funkčnú nezávislosť na takýchto organizáciách. Členské štáty, ktoré si ponechajú vlastníctvo alebo kontrolu nad podnikmi poskytujúcimi elektronické komunikačné siete a/alebo služby, musia zabezpečiť aj účinné štrukturálne oddelenie regulačnej funkcie od činností spojených s vlastníctvom alebo kontrolou. (3) Zodpovednosť a úlohy národných regulačných úradov sa medzi členskými štátmi líšia, ale všetky majú aspoň jeden národný regulačný orgán, ktorý je poverený uplatňovaním pravidiel potom, čo boli transponované do vnútroštátnych právnych predpisov, a to najmä pravidiel týkajúcich sa priebežného dohľadu nad trhom. (4) Potreba, aby boli príslušné pravidlá jednotne uplatňované vo všetkých členských štátoch, je nevyhnutná pre úspešný rozvoj vnútorného trhu elektronických komunikačných sietí a služieb. Nový regulačný rámce stanovuje ciele, ktoré sa majú dosiahnuť a poskytuje rámec pre činnosť národných regulačných orgánov, pričom im ponecháva flexibilitu v určitých oblastiach, aby sa tieto pravidlá mohli uplatňovať na základe vnútroštátnych podmienok. (5) Mala by sa zriadiť Európska skupina regulátorov pre elektronické komunikačné siete a služby (ďalej len "skupina"), aby mala Komisia k dispozícii medzičlánok, ktorý by jej radil a pomáhal v oblasti elektronických komunikácií. (6) Skupina by mala zabezpečovať prepojenie medzi národnými regulačnými úradmi a Komisiou tak, aby to prispelo k rozvoju vnútorného trhu. Mala by tiež umožniť spoluprácu medzi národnými regulačnými úradmi a Komisiou transparentným spôsobom tak, aby bolo v každom členskom štáte zabezpečené jednotné uplatňovanie regulačného rámca pre elektronické komunikačné siete a služby. (7) Skupina by mala slúžiť ako orgán pre úvahy, debaty a rady Komisii v oblasti elektronických komunikácií, vrátane záležitostí týkajúcich sa implementácie a revízie odporúčaní o príslušných trhoch výrobkov a služieb a rozhodovania o nadnárodných trhoch. (8) Úzka spolupráca by sa mala udržať medzi skupinou a komunikačným výborom zriadeným podľa rámcovej smernice. Práca skupiny by sa nemala prekrývať s prácou výboru. (9) Mala by sa zabezpečiť koordinácia s Výborom pre rádiové frekvenčné spektrum zriadeným podľa rozhodnutia Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) [5], Skupinou pre politiku rádiového frekvenčného spektra zriadenou podľa rozhodnutia Komisie 2002/622/ES z 26. júla 2002, ktorým sa zriaďuje Skupina pre politiku rádiovéhofrekvenčného spektra [6] a Kontaktným výborom "Televízia bez hraníc" zriadeným podľa smernice Európskeho parlamentu a Rady 97/36/ES [7] o koordinácii niektorých ustanovení upravených zákonom, iným právnym predpisom alebo správnym opatrením v členských štátoch, ktoré sa týkajú vykonávania činností v oblasti televízneho vysielania, ROZHODLA TAKTO: Článok 1 Predmet úpravy Týmto sa zriaďuje poradná skupina nezávislých národných regulačných úradov o elektronických komunikačných sieťach a službách s názvom Európska skupina regulátorov pre elektronické komunikačné siete a služby (ďalej len "skupina"). Článok 2 Vymedzenie pojmu Na účely tohto rozhodnutia: "príslušný národný regulačný orgán" znamená verejný orgán zriadený v každom členskom štáte na dohľad nad priebežnou interpretáciou a uplatňovaním ustanovení smerníc týkajúcich sa elektronických komunikačných sietí a služieb, vymedzený v "rámcovej" smernici. Článok 3 Ciele Úlohou skupiny je radiť a pomáhať Komisii pri konsolidácii vnútorného trhu elektronických komunikačných sietí a služieb. Skupina zabezpečuje spojenie medzi národnými regulačnými orgánmi a Komisiou tak, aby to prispelo k rozvoju vnútorného trhu a jednotnému uplatňovaniu regulačného rámca pre elektronické komunikačné siete a služby vo všetkých členských štátoch. Článok 4 Členstvo Skupina sa skladá z vedúcich predstaviteľov každého príslušného národného regulačného orgánu v každom členskom štáte alebo z ich zástupcov. Komisia je zastúpená na primeranej úrovni a zabezpečí pre skupinu sekretariát. Článok 5 Spôsob práce Zo svojho vlastného podnetu alebo na žiadosť Komisie skupina radí a pomáha Komisii v každej záležitosti týkajúcej sa elektronických komunikačných sietí a služieb. Skupina si zo svojich členov zvolí predsedu. Práca skupiny môže byť organizovaná do podskupín a prípadne do expertných pracovných skupín. Predseda zvoláva zasadania skupiny po dohode s Komisiou. Skupina na návrh Komisie prijme svoj rokovací poriadok na základe konsenzu alebo, ak sa konsenzus nedosiahne, na základe dvojtretinovej väčšiny hlasov, pričom každý členský štát má jeden hlas a tento poriadok podlieha schváleniu Komisie. Komisia je zastúpená na všetkých zasadaniach skupiny a môže sa zúčastniť všetkých zasadaní podskupín alebo expertných pracovných skupín. Ako pozorovatelia môžu byť v skupine experti zo štátov EHP a tých štátov, ktoré sa uchádzajú o členstvo v Európskej únii. Skupina môže pozvať na svoje zasadania iných expertov a pozorovateľov. Článok 6 Porady Skupina otvoreným a transparentným spôsobom vykonáva obsiahle a včasné porady s účastníkmi trhu, spotrebiteľmi a konečnými užívateľmi. Článok 7 Dôvernosť Bez toho, aby boli dotknuté ustanovenia článku 287 zmluvy, keď Komisia príslušné osoby informuje, že požadovaná Rada alebo vznesená otázka je dôvernej povahy, členovia skupiny ako aj pozorovatelia a všetky ostatné zúčastnené osoby nesmú prezradiť informácie, ktoré získali počas práce skupiny, jej podskupín alebo expertných pracovných skupín. Komisia môže v takých prípadoch rozhodnúť, že na rokovaní skupiny sa môžu zúčastniť len členovia skupiny. Článok 8 Výročná správa Skupina predloží Komisii výročnú správu o svojej činnosti. Komisia odovzdá správu s prípadnými pripomienkami Európskemu parlamentu a Rade. Článok 9 Nadobudnutie účinnosti Toto rozhodnutie nadobúda účinnosť po jeho uverejnení v Úradnom vestníku Európskych spoločenstiev. Skupina začne svoju prácu dňom nadobudnutia účinnosti tohto rozhodnutia. V Bruseli 29. júla 2002 Za Komisiu Erkki Liikanen člen Komisie [1] Ú. v. ES L 108, 24.4.2002, s. 33. [2] Ú. v. ES L 108, 24.4.2002, s. 7. [3] Ú. v. ES L 108, 24.4.2002, s. 21. [4] Ú. v. ES L 108, 24.4.2002, s. 51. [5] Ú. v. ES L 108, 24.4.2002, s. 1. [6] Ú. v. ES L 198, 27.7.2002, s. 49. [7] Ú. v. ES L 202, 30.7.1997, s. 60. --------------------------------------------------